El suport a la implantació de plans i mesures d'igualtat a les empreses i organitzacions és un dels seus eixos fonamentals del compromís amb la igualtat efectiva de dones i homes del Departament de Treball, Afers Socials i Famílies.
L'elaboració de la Guia de diagnosi d'igualtat de dones i homes i de l'Eina de Seguiment i Avaluació de Plans d'Igualtat (ESAPI) constitueixen una llarga gambada en aquesta voluntat d'ajudar les empreses a integrar la igualtat d'oportunitats en la gestió dels recursos humans i avançar cap a una cultura organitzativa més justa i alhora més competitiva.
Més de 250 professionals i responsables de recursos humans d'empreses, institucions i entitats, així com representants dels agents socials del país van assistir a la presentació d'aquestes eines, que va presidir el secretari general del Departament de Treball, Afers Socials i Famílies, Josep Ginesta, i la directora general d'Igualtat, Mireia Mata i Solsona.
Mata va subratllar que representen "un important avenç en el desenvolupament de la Llei catalana d'igualtat efectiva entre dones i homes, que mira de donar resposta a les necessitats detectades a les empreses i a la lògica evolució de les polítiques d'igualtat que es venen implementant des de fa una dècada".
Una evolució que, segons Ginesta, ha de fer el pas definitiu "perquè la igualtat passi de ser un dels eixos de la gestió de persones per a esdevenir, en si mateixa, una forma d'organització".
Des del punt de vista més estrictament tècnic, poden qualificar-se d' eines d'última generació, ja que representen una evolució de la metodologia d'elaboració de Plans d'igualtat del Departament.
Aquests són, precisament, els instruments estratègics que permeten aconseguir-ho, ja que posen el valor de les persones al centre de l'organització, cosa que propicia una major implicació i compromís, però també un millor aprofitament de les seves potencialitats i competències.
Com és sabut, la diagnosi és l'etapa més crucial en el procés d'elaboració d'un Pla d'igualtat.
És el moment en què s'analitza la situació de les dones i els homes dins de l'organització per tal de detectar possibles elements o processos discriminatoris.
La Guia pràctica de diagnosi d'igualtat que ha elaborat la Direcció General d'Igualtat al llarg de tot un any de treball ajudarà a enfrontar aquesta fase clau del procés d'elaboració d'un Pla d'igualtat i permetrà obtenir un mapa fidel, rigorós i detallat de la situació de dones i homes en l'empresa o organització.
La Guia ofereix la metodologia i les eines necessàries per poder analitzar i identificar la situació actual de l'organització, per a la qual cosa s'ha concebut prenent especial cura en la seva versatilitat.
El manual detalla, classificats en 10 àmbits, els aspectes a analitzar per realitzar la diagnosi, examinant informació tant de caràcter qualitatiu com quantitatiu.
Tenint en compte que les característiques de les empreses i organitzacions a les que va dirigida són molt diferents, s'ha optat per elaborar un document que reculli un ventall molt ampli d'indicadors de manera que cada organització ho pugui adaptar a les seves necessitats concretes.
En definitiva, serà una sòlida i fiable base sobre la qual aixecar tot el treball posterior, és a dir, el Pla mateix.
Les polítiques d'igualtat en el treball són, essencialment un permanent 'work in progress' que necessita de examen constant i de flexibilitat per a reajustar-se.
És aquesta necessitat la que vol satisfer l' Eina de Seguiment i Avaluació de Plans d'Igualtat (ESAPI).
Basada també en els mateixos 10 àmbits d'actuació de la Guia de diagnosi, normalitza i protocol·litza també una de les fases més crítiques i fonamentals del procés d'elaboració d'un pla d'igualtat: conèixer-ne el grau d' implantació i l'impacte produït per les actuacions realitzades.
Imatge de portada: Font Line, Jotam Tejo, Flickr, sota llicència Creative Commons.
Tant la Guia com l'ESAPI han estat possibles gràcies al generós compromís actiu d'un grapat d'institucions i empreses del nostre país, participant en les proves pilot que s'han anat desenvolupant durant els darrers mesos: els ajuntaments de Figueres, Castelldefels i Alcarràs, l'Hospital d'Olot, l'Institut de Recerca Vall de Hebron, Iniciatives i Programes, Mútua de Terrassa i Servihàbitat.
La seva feina ha permès ajustar i afinar aquestes eines, que s'han revelat com a poderosos instruments de gestió de persones en el seu sentit més ampli.